ดิเอราวัณฯทำกำไรสองเด้ง5ปีขายทรัพย์-ผุดโรงแรม
ERW เตรียมออกกองทุนอสังหาฯ 1,500 ล้าน ตุนเงินสดไว้สร้างซื้อโรงแรมขนาด 34 ดาว เพิ่มมาร์จิน แผน 5 ปี ทุกปีมีกำไรพิเศษจากการขายทรัพย์สิน
20 พ.ย. 2555

ERW เตรียมออกกองทุนอสังหาฯ 1,500 ล้าน ตุนเงินสดไว้สร้างซื้อโรงแรมขนาด 34 ดาว เพิ่มมาร์จิน แผน 5 ปี ทุกปีมีกำไรพิเศษจากการขายทรัพย์สิน 
นายไกรลักขณ์ อัศวฉัตรโรจน์ รองกรรมการผู้จัดการและประธานเจ้าหน้าที่ด้านการเงิน บริษัท ดิ เอราวัณ กรุ๊ป (ERW) เปิดเผยว่า บริษัทมีแผนออกกองทุนอสังหาริมทรัพย์ 1 กอง มูลค่าไม่ต่ำกว่า 1,500 ล้านบาท ในไตรมาส 2 ปี 2556 และรับรู้กำไรได้ทันทีโดยนำโรงแรมไอบิส ป่าตอง และไอบิส พัทยา เป็นสินทรัพย์ขายเข้ากองทุน เพื่อนำเงินส่วนหนึ่งไปใช้ชำระหนี้ จากปัจจุบันมีหนี้ทั้งหมด 7,500 ล้านบาท ส่งผลให้อัตราหนี้สินต่อทุน (ดี/อี) มาอยู่ที่ 1.3-1.4 เท่า ลดลงจาก 2 เท่า 
สำหรับเหตุผลที่จะนำสินทรัพย์ขายเข้ากองทุนเพราะต้องการเก็บเงินสดไว้เพื่อไปลงทุนสร้างโรงแรมหรือซื้อโรงแรมขนาด 3 ดาวและ 4 ดาว ซึ่งเป็นไปตามแผนการดำเนินงานและให้อัตรากำไรขั้นต้นที่มากกว่า 5 ดาวแล้ว เพื่อเป็นการกระจายความเสี่ยงและกระจายฐานลูกค้าที่เป็นคนไทยได้มากขึ้น
“แผนงานของบริษัท 5 ปี (2554-2558) กำหนดชัดเจนว่ามีการขยายสินทรัพย์หรือพัฒนาสินทรัพย์ที่มีอยู่ให้ดีขึ้น โดยตั้งเป้าว่าแต่ละปีจะนำสินทรัพย์เข้ากองทุนอสังหาฯ หรือขายเป็นแบบกองทุนส่วนบุคคลปีละ 1 แห่ง ทำให้บริษัทมีสภาพคล่องและแต่ละปีจะมีการสร้างโรงแรมหรือซื้อโรงแรมเพิ่ม” นายไกรลักขณ์ กล่าว
ทั้งนี้ ปัจจุบันบริษัทมีรายได้จากกลุ่ม 5 ดาวสัดส่วน 70% 4 ดาว 17% และ 3 ดาวอยู่ที่ 13% แต่คาดว่าภายใน 3 ปีข้างหน้า สัดส่วนใกล้เคียงกัน โดยกลุ่ม 5 ดาวจะอยู่ที่ 50% และ 34 ดาวจะอยู่ที่ 25% 
นายไกรลักขณ์ กล่าวว่า ปีหน้าบริษัทตั้งงบลงทุนไว้ 2,000 ล้านบาท โดยนำไปก่อสร้างและปรับปรุงโรงแรมฮอลิเดย์ อินน์ พัทยา และเมอร์เคียว พัทยา รวมถึงการปรับปรุงโรงแรม แกรนด์ ไฮแอท อาราวัณ กรุงเทพ เฟส 2 ต่อ ซึ่งงบนี้ได้รวมการซื้อกิจการโรงแรม 34 ดาวในประเทศแล้ว 300-400 ล้านบาท